地名: 義州 (平安道, 府)
年: 1525.0

○御晝講。 特進官柳聃年曰: "平安道軍民, 多死於驅逐, 又死於癘疫, 多至四千八百餘人, 至爲惻怛。 其初則病死者皆老弱, 而今則壯實者皆及云, 防禦之事難矣。 本道元軍, 大槪一萬三千餘人, 而分四番防禦, 則一番僅一千三百七十餘人, 故少有邊報, 不得已合防。 萬一邊事大起, 則以此軍, 何能防禦? 今又死亡至此, 邊備之事, 至爲可慮。 雖欲抄送京軍, 而徒費公廩, 不可也。 臣意, 請依驅逐時例, 公私賤中, 能射人抄出置簿, 使之分番防戍, 而徐圖其身役何如? 進上大鹿皮、狼尾, 分定于江邊軍士。 此等物, 價重難貿。 因此, 益疲弊云。 雖不可永除, 限年蠲減, 則亦是救弊之一事, 而彼亦知上恩矣。" 侍講官李芄曰: "狼尾事, 果爲有弊。 臣於江邊聞之, 狼尾小者, 其價三四十匹, 大者六十匹, 而合氷則貿於胡人, 其弊至大。 癘疫始死者, 皆老弱, 而今則壯實皆死, 或至再痛, 故其避病流移于黃海道者甚多。 平安道江邊, 如上土及虛空橋等處防禦尤緊, 而土兵數少, 故加數入居矣。 臣之往也見之, 加入居者, 龍川只一名外, 餘不入來云。 且沿邊防禦, 但倚土兵, 而其中驍勇能射、知賊路者, 安子文及武才絶倫, 一當百者徐哲堅, 皆病死云。 假使以南軍遣戍, 豈能如土兵也? 且百姓困於人蔘之貢, 故前者柳聃年爲監司時, 欲除弊, 各官所納, 親監封送, 則濟用監以無人情, 退之云。 大抵, 人蔘大者得之甚難, 一箇直米一斗。 各官浸水磨石, 以美其色, 而反以色惡不納云, 其弊重矣。 進獻雖不得已, 如國用則雖不大, 何妨? 藥力, 在於精好, 不在於大小也。 今監司金克成, 旣知其弊, 勢難救之云。" 聃年曰: "進獻外, 量減何如?" 芄曰: "祥原民戶, 只四百八戶, 而記官、書員十三家, 官奴婢三十餘家云。 前日富實時, 生鹿進上, 亦定矣, 而今雖殘弊, 尙不減焉。 且聞, 祥原軍士十三戶, 以驅逐時罪, 充軍於老江、廣梁、宣沙浦, 而其軍士現身後, 卽還家, 中間閑遊, 而祥原不得使用矣。 雖曰軍士, 而衙前數少, 故常以衙前使喚, 則姑爲祥原殘弊, 勿充軍何如? 前年申命羲遞來後, 其郡公債, 至今不納, 勢將難支矣。 其郡百姓曰: "鹿舌尾及鹿胸進上蠲減, 而守令皆厭殘弊, 未久呈辭, 衙眷迎送爲難。 幸依熙川例, 勿挈家, 三年相遞, 則守令亦當耐苦, 雖或呈辭, 迎送便易, 則庶有蘇復之望云。 國家當多般處置, 使之蘇復。" 傳曰: "平安道鹿舌尾等事, 已令該曹量減, 而時未回啓耳。 土兵不足, 公私賤抄出防禦事、義州設堡事、祥原蘇復間, 不率衙眷事, 今日大臣皆會, 竝問之。"

○戊申/御朝講。 領事南袞臨文曰: "此云: ‘蘇、松熟, 天下足。’ 我國黃海道亦如中原之蘇、松也。 黃海道豐(穩)
                〔稔〕
              , 則都下賴以足食。 今年黃海道沿海郡邑失農尤甚, 都下布價賤, 而米價翔貴, 民生甚艱。 雖命行常平倉糶之之法, 國家儲峙有限, 不可無數出糶, 恐未能盡活流民也。 東西賑濟場之設, 徒費國穀, 而民不蒙惠矣, 必須預命有司, 從便計議, 別爲賑恤之方, 幸甚。" 同知事洪彦弼曰: "蘇州乃古吳王作姑蘇臺之地; 松州卽古松江之地, 今江南是也, 中國賦稅, 皆出於此。 我國黃海、全羅道豐稔然後, 都內之民, 得賴以生, 且中原江南, 古吳太伯所居之地。 三代以前, 與中國不通, 自漢、唐以後, 中國賴江南賦稅, 此豈天氣自北而南耶?" 南袞曰: "蘇州一郡之田, 九萬八千五百六千餘頃, 其賦稅二百八十萬餘石。 此必以《禹貢》上之田, 收稅也。 我文宗朝, 定稅法九等, 下之下一結, 稅米四斗。 中原以百畝爲一頃, 一頃當我國一結。 九萬餘頃之田稅, 至二百餘萬石, 視我國一結四斗, 則不啻四倍矣。 近來, 國論以益下爲重, 官吏審其災傷, 下之下田, 亦以災傷不稅, 故稅入之數甚少, 國儲虛竭。 古人云: ‘王者藏富於民。’ 又曰: ‘百姓足, 君誰與不足?’ 然中國鹽鐵之利, 六百餘萬, 而租稅千百萬云。 我國無鹽鐵之利, 用度浩繁, 無異於中國。 《大學》曰: ‘財聚則民散。’ 以此觀之, 財聚於上, 則民散於下矣。 而聖人曰: ‘何以聚人? 曰財也。’ 此似相反矣。 且財利, 儒者所不言, 而布穀有所蓄, 民乃有所庇。 近來, 連歲飢荒, 國儲虛竭。 必恭儉節用然後, 乃可。" 特進官沈貞曰: "今者, 國家儲蓄匱乏, 費用浩繁, 而地有餘利。 常聞, 祖宗朝府庫充滿, 羨餘盈於朝房, 今則倉廩實不。 儒者雖不言利, 救荒、軍資, 將何所賴? 中原山澤、鹽鐵, 皆有主掌, 以取其利, 我國則不然, 肥沃不墾者, 頗多, 地有遺利, 屯田及海邊鹽利, 別以才智有餘者掌之, 何如?" 大司憲孫仲暾曰: "沈貞之言甚當。 近來, 連年凶饉, 民生困乏, 不可建此事也。 都城之內, 一匹之布直米八升, 生理之艱殊甚, 未知何以救之也? 今方設常平糶, 而但聞, 米皆塵土相雜, 民不得蒙實惠云。" 上曰: "雖凶年, 方秋月則米價必歇, 而今則翔踴至此, 明春則民無以活矣。" 仲暾曰: "禁惡布, 乃(贖)
                〔屬〕
              公而罪之, 爲不可, 故頃者, 命罪而不屬, 使連尺用之。 但今年凶甚, 犯禁者皆貧人, 艱得以繼朝夕之資也。 據法而罪之, 其疲癃殘疾, 不忍見也。 臣意, 限蘇復之間, 姑緩不禁何如?" 上曰: "學校, 風化之源。 學者, 近不就學, 昨遣史官見之, 則至有空學。 國家於學校節目, 靡不詳盡, 而儒者之樂赴, 全不如古, 至爲可慮。" 彦弼曰: "長官必早仕, 乃可引誘培養矣。 大抵, 學官褒貶, 亦不著實。 臣亦以爲成均館堂上, 雖於上前所啓之言, 似若有爲, 而其實則全不用心檢擧, 呈辭之頻者及不肯仕進、敎誨踈曠者, 亦不啓達重治, 甚爲不可。 且古者, 士皆慕進就, 故明倫堂課製高格者, 朋友皆聳觀欽羡, 今則不然, 略無榮幸, 勸慕之心, 此弊已久。 祖宗朝勸勉之方, 雖似虛文, 宜與大臣, 計議擧行何如?" 上曰: "師長, 不離學宮然後, 儒者亦肯就學也。 若大祭執事, 不得已差, 而朔望祭則不可頻數差之。 近觀, 成均館多犯會飮之禁。 不念學校之事, 全事宴飮, 甚不可也。" 仲暾曰: "上敎至當。 率妓生、樂工事, 抗拒入啓, 敎以照律, 而時未及照矣。" 貞曰: "古者, 師長以通熟經學者, 常久其任, 故儒者樂趨而强習, 今無敎誨者, 安所就學? 一有通經者, 任之未久, 切於他用, 遽卽遞之, 不可之甚者也。 必擇師長者, 久任其職然後, 可責其成效矣。" 袞曰: "如李得全者, 切於敎誨, 不可外任。 雖代遞煩數, 然學校重事, 不可不召得全也。 得全若久居師席, 則從學者必多矣。"
                【得全乃章句腐儒也, 而尙稱師表, 惜乎世無儒者也。】
              上曰: "得全, 非自成均館官員出外, 乃自他官授外。 大抵、通經學、任師儒者, 常居其地可也。" 貞曰: "非徒經學, 詞章亦重。 設使, 能詞章者居師席, 崇奬推譽, 則士有觀感仰慕矣。 如黃㻶者, 亦不可任外, 可授師表之任也。" 仲暾、司諫韓胤昌, 論李耘事, 命遞之。 上曰: "聖節使行次, 正當雨水之時, 若不及期, 則中原之譴責, 未可知也, 事大之誠, 亦有所未盡。 今後, 聖節使預遣何如?" 袞曰: "今年聖節使, 雖屢改咨文, 然必倍道以進, 無不及節日之理, 而設令不及, 必移咨於我國, 豈至拘留使臣哉? 雖有事變, 東八站以前, 則義州當卽知之, 遼東以後, 則無可疑之處, 雖遇㺚賊, 一行之人, 豈盡被擄哉? 必不卽給車兩而然也。 五月內, 進退發程, 則可以及期也。" 胤昌曰: "去聖節使之行, 通事陳訴黑麻布價賤, 正布太重, 給白苧布, 不准元價, 而濫給。 聖節使之還, 請推問、追徵。" 貞曰: "司饔院各色掌, 厭避苦役, 故極邊爲奴, 旋卽逃亡, 或爲盜賊。 公賤日縮, 敢稟。" 上曰: "卿言果然。"